**Tinódi Lantos Sebestyén**

Tinódi Lantos Sebestyén (Tinód, [Sárbogárd](https://hu.wikipedia.org/wiki/S%C3%A1rbog%C3%A1rd), [1510](https://hu.wikipedia.org/wiki/1510) körül – [Sárvár](https://hu.wikipedia.org/wiki/S%C3%A1rv%C3%A1r), [1556](https://hu.wikipedia.org/wiki/1556). [január 30.](https://hu.wikipedia.org/wiki/Janu%C3%A1r_30.)) magyar énekszerző, [lantos](https://hu.wikipedia.org/wiki/Lant), a [16. századi](https://hu.wikipedia.org/wiki/16._sz%C3%A1zad) magyar [epikus](https://hu.wikipedia.org/wiki/Epika) költészet jelentős képviselője.

Élete

Tinódi Lantos Sebestyén polgári családba született. Születési helye vitatott: vagy a [Fejér vármegyei](https://hu.wikipedia.org/wiki/Fej%C3%A9r_v%C3%A1rmegye) Tinódon (ma [Sárbogárd](https://hu.wikipedia.org/wiki/S%C3%A1rbog%C3%A1rd) város része) vagy a mai [Baranya megyei](https://hu.wikipedia.org/wiki/Baranya_megye) [Rózsafa](https://hu.wikipedia.org/wiki/R%C3%B3zsafa_(telep%C3%BCl%C3%A9s)) mellett mára eltűnt Tinód nevű településen látta meg a napvilágot. A legtöbben a Fejér megyei települést nevezik meg születési helyeként.

Iskoláit [Pécsen](https://hu.wikipedia.org/wiki/P%C3%A9cs) végezte, tudott [latinul](https://hu.wikipedia.org/wiki/Latin_nyelv) és értett a kottákhoz is. Valószínű, hogy kezdetben vitézi pályán volt, [Török Bálint](https://hu.wikipedia.org/wiki/T%C3%B6r%C3%B6k_B%C3%A1lint_(hadvez%C3%A9r)) szolgálatában. Első fennmaradt műve a Jáson históriája, [1535](https://hu.wikipedia.org/wiki/1535) és [1539](https://hu.wikipedia.org/wiki/1539) között keletkezett [Dombóváron](https://hu.wikipedia.org/wiki/Domb%C3%B3v%C3%A1r). E műből következtethető, hogy egy ütközetben megsebesült és további hadi szolgálatra alkalmatlanná vált. 1542-43-ban Tinódi megint a környéken tűnt fel, Dáró várában, amely szintén Werbőczy Imre tulajdonában volt, a [dombóvári](https://hu.wikipedia.org/wiki/Domb%C3%B3v%C3%A1r) vártól látótávolságra, ma [Jágónak](https://hu.wikipedia.org/wiki/J%C3%A1g%C3%B3nak) község határában található a helye. Itt írta 1543-ban „Werbőczi Imrének Kászon hadával kozári mezőn viadalja” című históriás énekét, melyben az 1542. március 25-én a kozári (ma [Egyházaskozár](https://hu.wikipedia.org/wiki/Egyh%C3%A1zaskoz%C3%A1r), [Baranya](https://hu.wikipedia.org/wiki/Baranya_v%C3%A1rmegye)m.) mezőn lezajlott csatát írja le. A mű 1554-ben [Kolozsváron](https://hu.wikipedia.org/wiki/Kolozsv%C3%A1r) jelent meg nyomtatásban a „Cronica Tinódi Sebestyén szörzése” című énekgyűjteményében.

[1541](https://hu.wikipedia.org/wiki/1541)-ig Török Bálint [szigetvári](https://hu.wikipedia.org/wiki/Szigetv%C3%A1r) udvarában élt, művei szerint nagy megbecsülésben. [Buda](https://hu.wikipedia.org/wiki/Buda_(t%C3%B6rt%C3%A9nelmi_telep%C3%BCl%C3%A9s)) eleste és ura [fogságba](https://hu.wikipedia.org/wiki/Hadifogs%C3%A1g)esése fordulópontot jelentett életében. Ekkor lett politikai költővé. Énekeiben ettől kezdve az egyetértést és a török elleni elszánt küzdelem szükségességét hangoztatta. Néhány évig még ezen a vidéken élt, majd mikor a [törökök](https://hu.wikipedia.org/wiki/T%C3%B6r%C3%B6k_h%C3%B3dolts%C3%A1g)egyre nagyobb területet foglaltak el a [Dunántúlon](https://hu.wikipedia.org/wiki/Dun%C3%A1nt%C3%BAl), [Kassán](https://hu.wikipedia.org/wiki/Kassa) telepedett le. Itt családot alapított és innen járta az országgyűlések, ütközetek színhelyeit, majd tapasztalatait versekbe szedve írta meg. Énekeihez dallamokat is szerzett és lanttal kísérve, mikor tehette elő is adta őket. A vitézek gyakran csak az ő énekeiből értesülhettek hitelesen a távolabbi országrészek egy-egy nevezetes eseményéről. Felismerte ennek jelentőségét [Nádasdy Tamás](https://hu.wikipedia.org/wiki/N%C3%A1dasdy_Tam%C3%A1s) [nádor](https://hu.wikipedia.org/wiki/N%C3%A1dor) is, aki [1545](https://hu.wikipedia.org/wiki/1545)-ben a [nagyszombati](https://hu.wikipedia.org/wiki/Nagyszombat_(telep%C3%BCl%C3%A9s)) országgyűlésen találkozott Tinódival és ettől kezdve pártfogásába vette a lantos krónikást. Az [1546](https://hu.wikipedia.org/wiki/1546) és [1551](https://hu.wikipedia.org/wiki/1551) közötti viszonylagos béke időszakában régebbi magyar történeteket, vagy külföldi témákat dolgozott fel. Az [1552](https://hu.wikipedia.org/wiki/1552). évi török hadjárat ismét bőséges, megörökítésre méltó eseménnyel szolgált. A [palásti csata](https://hu.wikipedia.org/wiki/Pal%C3%A1sti_csata) Tinódi Lantos Sebestyén révén a szépirodalomba is bekerült *Ördög Mátyás veszödelme* címmel (megtalálható a Cronicában).

Tinódi felkereste az egyes várostromok színhelyeit és a legapróbb részletekig összeszedte az ostromra vonatkozó adatokat. Számos érdekes mozzanatról csak az ő énekeiből értesülhetünk. [Eger diadalmas megvédése](https://hu.wikipedia.org/wiki/Eger_ostroma_(1552)) után is rögtön a várba ment. Ekkor írta az *Eger vár viadaljáról való ének* és az [*Egri*](https://hu.wikipedia.org/wiki/Eger)*historiának summája* című műveit. Tinódi híre eljutott [Ferdinánd](https://hu.wikipedia.org/wiki/I._Ferdin%C3%A1nd_magyar_kir%C3%A1ly) király udvarába is aki [1553](https://hu.wikipedia.org/wiki/1553). [augusztus 23-án](https://hu.wikipedia.org/wiki/Augusztus_23.) Nádasdy ajánlására *„az éneklés művészetében és a históriáknak magyar nyelven ritmusokba való ékes foglalásával”* szerzett érdemei elismeréseként nemesi rangra emelte és számára címereslevelet adományozott. Jó kapcsolatban volt [Dobó Istvánnal](https://hu.wikipedia.org/wiki/Dob%C3%B3_Istv%C3%A1n) és mikor az egri várkapitány [erdélyi vajda](https://hu.wikipedia.org/wiki/Erd%C3%A9lyi_vajda) lett, követte őt [Erdélybe](https://hu.wikipedia.org/wiki/Erd%C3%A9ly). Itt fejezte be az *Erdélyi história* című énekét, amelyben Erdély történelmét beszéli el [János](https://hu.wikipedia.org/wiki/I._J%C3%A1nos_magyar_kir%C3%A1ly) király halálától [1551](https://hu.wikipedia.org/wiki/1551)-ig. Műveinek gyűjteményes kiadása [1554](https://hu.wikipedia.org/wiki/1554)-ben jelent meg [Kolozsvárott](https://hu.wikipedia.org/wiki/Kolozsv%C3%A1r), *Cronica* címmel. [1555](https://hu.wikipedia.org/wiki/1555)-ben visszatért Erdélyből, majd rövidesen meghalt.

Munkássága

Tinódi mintegy tizenkétezer verssorra kiterjedő életművének költői színvonala nem éri el a [16. századi](https://hu.wikipedia.org/wiki/16._sz%C3%A1zad) [magyar irodalom](https://hu.wikipedia.org/wiki/Magyar_irodalom) termésének átlagát. Versei tartalmilag józanok, nincs bennük alkotó képzelet, előadásuk nehézkes, verselésük művészietlen. A részletességre való törekvés annyira hatalmába kerítette, hogy énekei helyenként egy akta- vagy zsoldlajstrom monotonságával vetekednek. Műveinek a maguk korában is nagyobb volt a publicisztikai, mint a költői jelentősége. A vele foglalkozó kutatók ezért hosszú ideig zavart bizonytalansággal álltak munkássága előtt.

Tinódi maga így vall céljáról a Cronica előszavában:

”*Ez jelönvaló könyvecskét szörzeni nem egyébért gondolám, hanem hogy az hadakozó, bajvívó, várak-, várasokrontó és várban szorult magyar vitézöknek lenne tanúság, üdvességes, tisztösségös megmaradásokra, az pogán ellenségnek mimódon ellene állhassanak és hadakozjanak*”

Tinódit tehát olyan krónikásként kell értékelni, aki verses formában dolgozta fel korának történelmi eseményeit elsősorban hitelességre és nem művészi értékek közvetítésére törekedve. E „költői hitvallásból” az is következik, hogy Tinódi miért választotta a verses-énekes feldolgozási módot. Csak így remélhette, hogy művei eljutnak a végvári vitézekhez, azokhoz akikhez elsősorban szólni kívánt. Tinódi korában többségben voltak azok, akik kevés könyvet olvastak, de szívesen hallgattak énekes előadásokat.

Történetíróként Tinódit lényegesen előkelőbb hely illeti a magyar irodalomban, mint költőként. Lényegében teljes egészében feldolgozta Magyarország [1541](https://hu.wikipedia.org/wiki/1541) és [1552](https://hu.wikipedia.org/wiki/1552) közötti történelmét. Az általa leírtak minden ellenőrizhető esetben pontosnak bizonyultak.

A 16. század magyar történelme eseményekben bővelkedett és egyre többen vállalkoztak arra, hogy megörökítsék lakóhelyük környékét vagy az egész országot ért megpróbáltatásokat. [Verancsics Antal](https://hu.wikipedia.org/wiki/Verancsics_Antal) egri püspök személyében olyan ember is akadt, aki ezeket a történetírói munkákat összegyűjtötte és gondosan megőrizte. A püspök hagyatékában található munkák azonban túlnyomó részben személyes hangvételű, szubjektív szemléletű emlékiratok, melyek hitelességben és objektivitásban nem veszik fel a versenyt Tinódi munkáival. Mivel Verancsics hagyatékában található művek [latin nyelven](https://hu.wikipedia.org/wiki/Latin_nyelv) íródtak, Tinódi a [magyar nyelvű](https://hu.wikipedia.org/wiki/Magyar_nyelv)történetírás első jelentős képviselője.

Művei

* [Jázon](https://hu.wikipedia.org/wiki/Iasz%C3%B3n) és [Medea](https://hu.wikipedia.org/wiki/M%C3%A9deia) (1537–38)
* Judit asszony históriája (1539–40?)
* [Buda](https://hu.wikipedia.org/wiki/Buda_(t%C3%B6rt%C3%A9nelmi_telep%C3%BCl%C3%A9s)) veszéséről és [Terek Bálint](https://hu.wikipedia.org/wiki/T%C3%B6r%C3%B6k_B%C3%A1lint_(hadvez%C3%A9r)) fogságáról (1541)
* Prini Péter, [Majlát István](https://hu.wikipedia.org/wiki/Majl%C3%A1th_Istv%C3%A1n) és Terek Bálint fogsága (1542)
* Verbőczi Imrének viadalja (1543)
* Az [szalkai](https://hu.wikipedia.org/wiki/Ipolyszalka" \o "Ipolyszalka) mezőn való viadaláról (1544)
* Szulimán császár Kazul basával viadaljáról (1546)
* Varkucs Tamás idejében lött csaták Egerből (1548)
* Sokféle részögösről (1548)
* [Dávid király](https://hu.wikipedia.org/wiki/D%C3%A1vid_zsid%C3%B3_kir%C3%A1ly) (1549)
* [Szitnya](https://hu.wikipedia.org/wiki/Ill%C3%A9s_(telep%C3%BCl%C3%A9s)), [Léva](https://hu.wikipedia.org/wiki/L%C3%A9va), [Csábrág](https://hu.wikipedia.org/wiki/Cs%C3%A1br%C3%A1gvarb%C3%B3k" \o "Csábrágvarbók), és [Murán](https://hu.wikipedia.org/wiki/Mur%C3%A1nyalja) várának megvevése (1549)
* Kapitány György bajviadalja (1550)
* Hadnagyoknak tanúság (1550)
* Károl császár hada Saxoniában (1550)
* [Zsigmond király](https://hu.wikipedia.org/wiki/Zsigmond_magyar_kir%C3%A1ly) és császár krónikája (1552)
* [Szegedi](https://hu.wikipedia.org/wiki/Szeged) veszedelem (1552)
* Az vég [Temesvárban](https://hu.wikipedia.org/wiki/Temesv%C3%A1r) [Losonczi István](https://hu.wikipedia.org/wiki/Losonci_Istv%C3%A1n) haláláról (1552)
* [Enyingi Török János](https://hu.wikipedia.org/wiki/T%C3%B6r%C3%B6k_J%C3%A1nos_(katona)) vitézségéről szóló ének
* Budai Ali basa históriája (1553)
* Eger vár viadaljáról való ének (1553) [OSZK](http://mek.niif.hu/01100/01100/01100.htm#6) , ebből készült kivonat Egri historiának summája (1553) [OSZK](http://mek.niif.hu/01100/01100/01100.htm#7)
* Az udvarbírákról és kulcsárokról (1553)
* Jónás (390.) prófétáról (1553) (töredék)
* História Zsigmond császár fogságáról (155?)
* Erdéli história (1553)
* Az [János király fiáról](https://hu.wikipedia.org/wiki/II._J%C3%A1nos_magyar_kir%C3%A1ly) való szép krónika (1554)

Emlékezete

Mind Sárbogárdon, mind Rózsafán nagy hagyománya van Tinódinak. Sárbogárdon évszázadok óta úgy él a köztudatban, hogy a neves énekszerző ott született. 1981-ben Rózsafán emléktáblát is avattak, illetve a termelőszövetkezeti központban felállították Tinódi mellszobrát. A falu központjában a zenélő kúton dombormű örökíti meg a históriás énekek szerzőjét. A község 1986-ban alakult közművelődési egyesületét Tinódi Lantos Sebestyénről nevezték el. Nemrég a község címerébe bekerült Tinódi [hangszere](https://hu.wikipedia.org/wiki/Lant) is.

* Tinódi utca Sárbogárdon
* Emléktábla, dombormű és mellszobor Rózsafán
* Emléktábla [Kassán](https://hu.wikipedia.org/wiki/Kassa), egykori háza falán a Kovács utcában (avatva 1900-ban)
* Szobor [Dombóváron](https://hu.wikipedia.org/wiki/Domb%C3%B3v%C3%A1r)
* Szobra a [szigetvári vár](https://hu.wikipedia.org/wiki/Szigetv%C3%A1ri_v%C3%A1r) bejáratánál. [Kiss István](https://hu.wikipedia.org/wiki/Kiss_Istv%C3%A1n_(szobr%C3%A1sz)) alkotása
* Szobra [Budapesten](https://hu.wikipedia.org/wiki/Budapest) a [Népligetben](https://hu.wikipedia.org/wiki/N%C3%A9pliget)
* Szobor és tér [Egerben](https://hu.wikipedia.org/wiki/Eger)
* [Orlai Petrich Soma](https://hu.wikipedia.org/wiki/Orlai_Petrich_Soma): [Nádasdy Tamás](https://hu.wikipedia.org/wiki/N%C3%A1dasdy_Tam%C3%A1s) [nádor](https://hu.wikipedia.org/wiki/N%C3%A1dor) és Tinódi (olajfestmény, 1855)
* [Tinódi Lantos Sebestyén Református Iskola](http://www.tinodi.hu/), [Enying](https://hu.wikipedia.org/wiki/Enying)
* [Tinódi-lant](https://hu.wikipedia.org/wiki/Tin%C3%B3di-lant), 1999-ben alapított magyar zenei díj

Forrás: https://hu.wikipedia.org/wiki/Tinódi\_Lantos\_Sebestyén